CELEX: 32012R0979
Language: el
Date: 2012-10-25
Title: Κανονισμός (ΕΕ, Ευρατόμ) αριθ. 979/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012 , για τους αναπληρωτές δικαστές του Δικαστηρίου Δημόσιας Διοίκησης της Ευρωπαϊκής Ένωσης

31.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 303/83
            
         ΚΑΝΟΝΙΣΜΌΣ (ΕΕ, ΕΥΡΑΤΌΜ) αριθ. 979/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Οκτωβρίου 2012
   για τους αναπληρωτές δικαστές του Δικαστηρίου Δημόσιας Διοίκησης της Ευρωπαϊκής Ένωσης
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 257,
   Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
   Έχοντας υπόψη το πρωτόκολλο αριθ. 3 περί του Οργανισμού του Δικαστηρίου της Ευρωπαϊκής Ένωσης, και ιδίως το άρθρο 62γ αυτού και το άρθρο 2 παράγραφος 2 του παραρτήματος Ι αυτού,
   Έχοντας υπόψη τo αίτημα του Δικαστηρίου,
   Έχοντας υπόψη τη γνώμη της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Είναι αναγκαίο, σύμφωνα με το άρθρο 62γ δεύτερο εδάφιο του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης (Οργανισμός) και το άρθρο 2 παράγραφος 2 του παραρτήματος Ι αυτού, να καθοριστεί ο τρόπος διορισμού των αναπληρωτών δικαστών στο Δικαστήριο Δημόσιας Διοίκησης της Ευρωπαϊκής Ένωσης (Δικαστήριο Δημόσιας Διοίκησης), τα δικαιώματα και οι υποχρεώσεις τους, οι λεπτομερείς κανόνες που αφορούν την άσκηση των καθηκόντων τους και οι περιστάσεις υπό τις οποίες θα παύουν να ασκούν τα εν λόγω καθήκοντα.
            
         
               (2)
            
            
               Οι αναπληρωτές δικαστές θα πρέπει να επιλέγονται μεταξύ προσώπων που θα μπορούν να αναλάβουν αμέσως καθήκοντα δικαστή στο Δικαστήριο Δημόσιας Διοίκησης. Ο διορισμός πρώην μελών του Δικαστηρίου, του Γενικού Δικαστηρίου και του Δικαστηρίου Δημόσιας Διοίκησης θα μπορούσε να εξασφαλίσει την τήρηση αυτών των επιταγών.
            
         
               (3)
            
            
               Λαμβανομένων υπόψη των περιστάσεων υπό τις οποίες θα γίνεται ο διορισμός των αναπληρωτών δικαστών, θα πρέπει να εξασφαλιστεί η απαιτούμενη ελαστικότητα του μηχανισμού. Προς τούτο, το Συμβούλιο θα πρέπει να είναι υπεύθυνο για την κατάρτιση καταλόγου τριών προσώπων που διορίζονται αναπληρωτές δικαστές. Οσάκις καθίσταται αναγκαία η προσωρινή αντικατάσταση ενός δικαστή κωλυόμενου για λόγους υγείας, το Δικαστήριο Δημόσιας Διοίκησης θα αποφασίζει την προσφυγή στις υπηρεσίες αναπληρωτή δικαστή. Σε εκτέλεση της εν λόγω αποφάσεως, ο πρόεδρος του Δικαστηρίου Δημόσιας Διοίκησης θα καλεί έναν από τους αναπληρωτές δικαστές που κατονομάζονται στον κατάλογο που έχει καταρτίσει το Συμβούλιο, με τη σειρά που καθορίζεται στον κατάλογο αυτό, να ασκήσει τα καθήκοντά του.
            
         
               (4)
            
            
               Θα πρέπει επίσης να ρυθμιστεί ο τρόπος αμοιβής των αναπληρωτών δικαστών, καθώς και το ζήτημα των συνεπειών των καθηκόντων τους και αυτών των αποδοχών τους επί του καθεστώτος χρηματικών απολαβών στο οποίο υπάγονται ως πρώην μέλη του Δικαστηρίου της Ευρωπαϊκής Ένωσης.
            
         
               (5)
            
            
               Είναι σημαντικό, τέλος, να ρυθμιστεί το ζήτημα της λήξεως των καθηκόντων των αναπληρωτών δικαστών,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κατόπιν προτάσεως του προέδρου του Δικαστηρίου, το Συμβούλιο, αποφασίζοντας ομόφωνα, καταρτίζει κατάλογο τριών προσώπων που διορίζονται αναπληρωτές δικαστές κατά το άρθρο 62γ δεύτερο εδάφιο του Οργανισμού. Ο εν λόγω κατάλογος καθορίζει τη σειρά με την οποία οι αναπληρωτές δικαστές πρόκειται να κληθούν να ασκήσουν τα καθήκοντά τους, σύμφωνα με την παράγραφο 2 δεύτερο εδάφιο του παρόντος άρθρου.
   Οι αναπληρωτές δικαστές επιλέγονται μεταξύ πρώην μελών του Δικαστηρίου της Ευρωπαϊκής Ένωσης που έχουν τη δυνατότητα να βρίσκονται στη διάθεση του Δικαστηρίου Δημόσιας Διοίκησης.
   Οι αναπληρωτές δικαστές διορίζονται για περίοδο τεσσάρων ετών και δύνανται να επαναδιοριστούν.
   2.   Το Δικαστήριο Δημόσιας Διοίκησης μπορεί να αποφασίσει να προσφύγει στις υπηρεσίες αναπληρωτή δικαστή οσάκις διαπιστώνει ότι ένας δικαστής κωλύεται ή θα κωλύεται να μετέχει, για λόγους υγείας, στην εκδίκαση των υποθέσεων και ότι η εν λόγω κατάσταση θα διαρκέσει ή ενδέχεται να διαρκέσει τουλάχιστον επί τρίμηνο και εφόσον κρίνει ότι ο εν λόγω δικαστής δεν τελεί σε κατάσταση αναπηρίας θεωρούμενης ως ολικής.
   Σε εκτέλεση της αποφάσεως που αναφέρεται στο πρώτο εδάφιο, ο πρόεδρος του Δικαστηρίου Δημόσιας Διοίκησης καλεί έναν αναπληρωτή δικαστή κατά τη σειρά που καθορίζεται στον κατάλογο που προβλέπεται στην παράγραφο 1 πρώτο εδάφιο να ασκήσει τα καθήκοντα αναπληρωτή δικαστή. Ενημερώνει σχετικώς τον πρόεδρο του Δικαστηρίου.
   Στην περίπτωση κατά την οποία προβλέπεται ότι δικαστής θα περιέλθει σε αδυναμία ασκήσεως των καθηκόντων του και το Δικαστήριο Δημόσιας Διοίκησης λάβει σχετική προηγούμενη απόφαση, ο αναπληρωτής δικαστής δεν μπορεί να αναλάβει τα καθήκοντά του ή να μετάσχει στην εκδίκαση των υποθέσεων προτού ο αναπληρούμενος δικαστής περιέλθει πράγματι σε αδυναμία ασκήσεως των καθηκόντων του.
   3.   Τα άρθρα 2 έως 6 και το άρθρο 18 του Οργανισμού έχουν εφαρμογή στους αναπληρωτές δικαστές. Ο όρκος τον οποίο προβλέπει το άρθρο 2 του Οργανισμού δίνεται κατά την πρώτη ανάληψη καθηκόντων από τον αναπληρωτή δικαστή.
   Άρθρο 2
   Οι αναπληρωτές δικαστές που καλούνται να ασκήσουν τα καθήκοντά τους ασκούν τις εξουσίες των δικαστών αποκλειστικά στο πλαίσιο της εξετάσεως των υποθέσεων οι οποίες τους έχουν ανατεθεί.
   Οι αναπληρωτές δικαστές υποστηρίζονται από τις υπηρεσίες του Δικαστηρίου Δημόσιας Διοίκησης.
   Άρθρο 3
   1.   Για κάθε ημέρα, δεόντως διαπιστούμενη από τον πρόεδρο του Δικαστηρίου Δημόσιας Διοίκησης, κατά την οποία ασκούν τα καθήκοντά τους, οι αναπληρωτές δικαστές λαμβάνουν αμοιβή ύψους ίσου προς το ένα τριακοστό του βασικού μηνιαίου μισθού που καταβάλλεται στους δικαστές δυνάμει του άρθρου 21γ παράγραφος 2 του κανονισμού αριθ. 422/67/ΕΟΚ, αριθ. 5/67/Ευρατόμ του Συμβουλίου, της 25ης Ιουλίου 1967, περί καθορισμού του καθεστώτος χρηματικών απολαβών του προέδρου και των μελών της Επιτροπής, του προέδρου, των δικαστών, των γενικών εισαγγελέων και του γραμματέως του Δικαστηρίου των Ευρωπαϊκών Κοινοτήτων, του προέδρου, των μελών και του γραμματέως του Πρωτοδικείου, καθώς και του προέδρου, των μελών και του γραμματέως του Δικαστηρίου Δημόσιας Διοίκησης της Ευρωπαϊκής Ένωσης (2).
   Το άρθρο 6 στοιχεία α) και β) του κανονισμού αριθ. 422/67/ΕΟΚ, αριθ. 5/67/Ευρατόμ έχει εφαρμογή στους αναπληρωτές δικαστές που καλούνται να μετακινηθούν εκτός του τόπου κατοικίας τους προκειμένου να ασκήσουν τα καθήκοντά τους.
   2.   Η αμοιβή την οποία προβλέπει η παράγραφος 1 πρώτο εδάφιο αφαιρείται από τη σύνταξη που προβλέπεται στο άρθρο 8 του κανονισμού αριθ. 422/67/ΕΟΚ, αριθ. 5/67/Ευρατόμ, στο μέτρο που η αμοιβή αυτή, προστιθέμενη στην εν λόγω σύνταξη, υπερβαίνει τα ποσά, πριν από την έκπτωση του φόρου, τα οποία ο αναπληρωτής δικαστής εισέπραττε κατά την άσκηση των καθηκόντων του ως μέλους του Δικαστηρίου της Ευρωπαϊκής Ένωσης. Η κατά την παράγραφο 1 πρώτο εδάφιο αμοιβή λαμβάνεται επίσης υπόψη για την εφαρμογή του άρθρου 7 παράγραφος 3 του εν λόγω κανονισμού.
   Οι αναπληρωτές δικαστές δεν δικαιούνται, με την εν λόγω ιδιότητα, μεταβατική αποζημίωση ή σύνταξη δυνάμει των άρθρων 7 και 8 του κανονισμού αριθ. 422/67/ΕΟΚ, αριθ. 5/67/Ευρατόμ.
   Το άρθρο 19 του κανονισμού αριθ. 422/67/ΕΟΚ, αριθ. 5/67/Ευρατόμ έχει εφαρμογή στην αμοιβή την οποία προβλέπει η παράγραφος 1 πρώτο εδάφιο του παρόντος άρθρου.
   Οι αναπληρωτές δικαστές δεν δικαιούνται, με την εν λόγω ιδιότητα, επίδομα δυνάμει του καθεστώτος κοινωνικής ασφαλίσεως που προβλέπεται από τον κανονισμό υπηρεσιακής καταστάσεως των υπαλλήλων της Ευρωπαϊκής Ένωσης. Η άσκηση των καθηκόντων αναπληρωτή δικαστή δεν θεωρείται κερδοσκοπική επαγγελματική δραστηριότητα για τους σκοπούς του άρθρου 11 του κανονισμού αριθ. 422/67/ΕΟΚ, αριθ. 5/67/Ευρατόμ.
   3.   Η αμοιβή την οποία προβλέπει η παράγραφος 1 πρώτο εδάφιο υπόκειται στον φόρο που προβλέπεται από τον κανονισμό (ΕΟΚ, Ευρατόμ, ΕΚΑΧ) αριθ. 260/68 του Συμβουλίου, της 29ης Φεβρουαρίου 1968, περί καθορισμού των όρων και της διαδικασίας επιβολής του φόρου του θεσπισθέντος υπέρ των Ευρωπαϊκών Κοινοτήτων (3).
   Άρθρο 4
   Το όνομα των αναπληρωτών δικαστών διαγράφεται από τον κατάλογο στον οποίο αναφέρεται το άρθρο 1 παράγραφος 1 πρώτο εδάφιο, με τον θάνατό τους, την παραίτησή τους ή με την απόφαση περί απαλλαγής τους από τα καθήκοντά τους υπό τις προϋποθέσεις του άρθρου 6 πρώτο και δεύτερο εδάφιο του Οργανισμού.
   Κάθε αναπληρωτής δικαστής του οποίου το όνομα διαγράφεται από τον κατάλογο στον οποίο αναφέρεται το άρθρο 1 παράγραφος 1 πρώτο εδάφιο αντικαθίσταται, κατά την προβλεπόμενη στην εν λόγω διάταξη διαδικασία, για την υπόλοιπη διάρκεια της ισχύος του καταλόγου.
   Άρθρο 5
   Τα καθήκοντα των αναπληρωτών δικαστών παύουν όταν παύσει να υφίσταται το κώλυμα των δικαστών τους οποίους αναπληρώνουν. Ωστόσο, οι αναπληρωτές δικαστές συνεχίζουν να ασκούν τα καθήκοντά τους μέχρι την περάτωση των υποθέσεων οι οποίες τους έχουν ανατεθεί.
   Άρθρο 6
   Ο παρών κανονισμός τίθεται σε ισχύ την πρώτη ημέρα του μήνα που έπεται εκείνου της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 25 Οκτωβρίου 2012.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         Martin SCHULZ
      
      
         
            Για το Συμβούλιο
         
         
            Ο Πρόεδρος
         
         A. D. MAVROYIANNIS
      
   
   
      (1)  Θέση του Ευρωπαϊκού Κοινοβουλίου της 5ης Ιουλίου 2012 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 4ης Οκτωβρίου 2012.
   
      (2)  ΕΕ 187 της 8.8.1967, σ. 1.
   
      (3)  ΕΕ L 56 της 4.3.1968, σ. 8.